text: El blog d'en Pere Nieto: juliol 2007
  Benvolguda Barcelona
  És desesperant intentar parlar sobre la meva ciutat, Barcelona. Hi ha molts elements que fan que estiguem patint una mena de depressió. Ara que es compleixen 15 anys del Jocs Olímpics de Barcelona dóna la sensació que molta gent hagi despertat i no li agradi allò que veu. És com si amb els Jocs Olímpics passéssim de l'adolescència a la joventut i ho vam viure amb passió. Un cop ha estat l'hora de començar a ser adults, ja no sabem on hem d'anar. Fins i tot hem fet invents per intentar tornar a viure com quan érem joves, però ara és massa tard, ja no serveix per tornar-nos la passió. Quan la gent descobreix que no li agrada la ciutat comencen a trobar-li totes les pegues, ja no fa gràcia. Barcelona llavors es veu bruta, cara, insegura, orientada als turistes, caòtica, sense infraestructures ....Jo ho veig diferent. Reconec que sóc de la minoria que no va vaig estar content amb la nominació de Barcelona com a ciutat olímpica. Potser perquè era més jove o potser perquè era del Poblenou i sabia que això significaria un canvi important pel meu barri. Jo no em vaig enamorar apassionadament de Barcelona l'any 92, de fet vaig fer el possible per estar fora tots els Jocs Olímpics. Ara reconec que aquells Jocs també van aportar coses positives a la ciutat, però no em vaig deixar portar per la passió.Ara tampoc ho acabo de veure com molta altra gent. No em fa fàstic la meva ciutat, al contrari. És cert que tenim un greu problema d'accés a l'habitatge, que hem de millorar el transport públic i que és una ciutat sorollosa i bruta. Però també és cert que Barcelona és una ciutat viva, amb una activitat ciutadana molt intensa, amb unes platges que fa uns anys no podíem ni fer servir. Però també és una ciutat que ha fet una aposta en contra de la marginalitat molt important, una ciutat que ha apostat per a totes les persones. Qualsevol que viatja arreu de l'estat o per Europa pot comprovar que Barcelona ja no té nuclis de barraquisme com altres ciutats, ni zones especialment enquistades on no es pot ni passar i la gent viu en una situació de greu exclusió. O qui conegui gent que va amb cadira de rodes veurà que Barcelona és molt més accessible que la majoria de ciutats.Per això és desesperant parlar de Barcelona, perquè m'agrada molt viure aquí, perquè és una ciutat amb experiències transformadores molt interessants, perquè manté viva (tot i que ferida) la seva gran riquesa associativa, però alhora és una ciutat que exclou als joves i que a més és una ciutat massa feble (les rodalies de RENFE, l'apagada de llum o la manca de "volada" de l'aeroport en són exemples) a la que no la deixen tirar endavant. M'agrada molt la meva ciutat, però hi ha molta feina a fer per transformar-la en allò que m'agradaria que fos.
  dilluns 30 de juliol de 2007
  He llegit el llibre "Sayonara Barcelona" del pintor i escriptor Joaquim Pijoan. Primer de tot he de dir que crec que és un bon llibre.Tracta sobre un artista de Barcelona que marxa a principis dels 80 al Japó i torna ara a la nostra ciutat per "tancar algunes portes del passat". Sobre l'argument i la nove.la no en diré gaire més, llegiu-la i si voleu la comentem, sols dir que vegades es perd en disquisicions erràtiques, però en canvi és una novel.la molt ben construïda. Però hi ha un aspecte del llibre que no m'agrada i que lliga molt amb alguns dels articles que he escrit sobre Barcelona.L'autor ens transmet a través del personatge principal una idea d'una Barcelona decadent i d'un país sense futur. Sóc dels que penso que és fals que Barcelona i Catalunya estiguin pitjor que fa 25 anys. És cert que es fa difícil discutir amb el personatge d'un llibre, però quan no hi ha personatges que fan de contrapès d'aquesta idea entenc llavors que l'autor ens vol fer arribar aquest plantejament.No és cert que avui hi hagi més bilinguisme que fa 25 anys, no puc compartir la seva visió tremendista sobre la immigració, no puc compartir que Catalunya avui no té cap aspiració nacional. És cert que la nostra ciutat ha caigut en la dictadura del disseny i del triomf i que el procés de l'Estatut ha estat decebedor, però aquesta ciutat i aquest país sols es poden construir des del compromís i no des de l'autocrítica estèril i això és el que per a mi transmet aquest llibre i no m'agrada. Tothom té dret a triar però jo prefereixo pensar que puc canviar la meva ciutat i Catalunya i no rendir-me a veure com s'ensorra tot i buscar el meu refugi al Japó o a qualsevol altre lloc. També podeu consultar altres opinions sobre aquest llibre.Com deia un llibre una mica trist d'algú que sembla haver-se rendit, però alhora un llibre prou interessant per llegir i comentar.
  Enquesta Zapatero
  Quan tornem de vacances d'estiu la precampanya de cara a les eleccions generals estarà ja en el seu punt més àlgid. ZP es va convertir en una sensació política quan va accedir al govern i en molt poc temps va retirar les tropes d'Irak o va impulsar mesures per a la igualtat de les parelles homosexuals. Molta gent ara li retreu que s'ha apagat la seva estrella, que no concreta res, que no compleix amb Catalunya, que no ha sabut afrontar la treva d'ETA ... altres en canvi creuen que ZP està fent la millor estratègia per frenar al PP.I tu com ho veus? Vota a l'enquesta, si us plau.
  Generals 08
  Conselleries ICV-EUiA a Horta-Guinardó
  ICV-EUiA d'Horta-Guinardó ja hem escollits qui ocuparà les dues conselleries que ens pertoquen al Districte aquest mandat. En primer lloc continuarà l'Anna Mir. Durant la meitat del darrer mandat ja va ser la consellera d'Urbanisme i Medi Ambient, i en el poc temps que va estar ja va deixar una feina feta prou destacada. En principi seguirà amb les mateixes responsabilitats que ja tenia i per tant us podeu adreçar a ella en temes urbanístics i de sostenibilitat.El fitxatge de luxe, el nostre Henry particular, és Jordi Fornés. President d'ICV Horta-Guinardó és una persona ja prou coneguda al nostre Districte. En principi, si no hi ha canvis de darrera hora, assumirà les conselleries de Salut i Persones amb Discapacitat.Ja ho veieu, dues persones de gran nivell per acompanyar a l'Elsa al grup municipal d'ICV-EUiA i a més dues persones amb blog, per tant podreu seguir la seva visió de les coses i podreu relacionar-vos.Us he posat la fotografia on apareixen un a cada costat de l'Elsa a la presentació dels candidats i candidates d'ICV-EUiA del Districte a les darreres municipals.
  Sense llum !
  Què ens està passant? La sensació de feblesa que tenim en aquests moments comença a ser preocupant, cal reaccionar. No vam saber gestionar bé el procés d'aprovació del nou Estatut, tenim gravíssims problemes amb Rodalies de RENFE, l'aeroport de Barcelona no aconsegueix situar-se en el mapa internacional, els resultats de les darreres eleccions demostren un desgast important ... i ara l'escàndol de l'apagada de llum.Hi ha coses que se m'escapen, com a ciutadà i com a polític. Quina mesura es pot prendre en el cas de FECSA? Indemnitzacions i multes són necessàries però no solucionen el problema. Ningú de Red Eléctrica ni de FECSA-Endesa deixarà de cobrar. Potser sí que cal alguna mesura de pols amb la companyia. Potser no pagar un rebut. No ho sé, estic despistat. Se'm fa molt complicat entendre perquè estic treballant aquests darrers dies de juliol, intentant tancar tots els temes abans de vacances, i no puc fer-ho perquè al Districte no hi ha llum. Em costa no crispar-me quan penso en totes les greus molèsties que això ocasiona a la gent i les pèrdues econòmiques que tenen algunes persones.Ahir a les notícies vaig veure un senyor que anava a la seu de FECSA-Endesa a afaitar-se (perquè a casa no podia endolar la màquina), però no el deixaven per mesures de seguretat. Potser no hagués estat malament una cua de gent a les seus de FECSA amb gent amb assecadors, cafeteres, termos per a biberons, depiladores, carregadors de mòbils ...Sé que no és un article gaire lògic en el meu blog, ni és una reflexió ni proposo res concret, potser algun dia tornaré a escriure amb més calma sobre tot això. Ara tinc la sensació que el país i jo mateix necessitem urgentment vacances.
  Avui començo amb una recomanació. De fet és una activitat que és molt interessant però que jo, per un compromís personal, no hi podré anar. El Centre Cívic de la Casa Groga organitza dins del cicle terrassa't una sessió de cinema mut i música en viu a la Plaça Meguidó demà dijous a les 22.00, al barri de Sant Genís.Valdrà la pena, de veritat, una bona activitat, diferent, a la fresca i gaudint del que possiblement és la millor plaça d'Horta-Guinardó. A més una bona forma de donar suport a aquesta iniciativa que ha tirat endavant la gent de la Casa Groga amb l'Àlex al davant.Si algú de vosaltres hi aneu ja em direu com ha anat.
  dilluns 23 de juliol de 2007
  Bitlles Festa Major de la Clota
  Aquest cap de setmana s'ha celebrat la Festa Major de la Clota amb un bon èxit de participació popular. Aquest barri, amb un caràcter de poble, lluita en aquests moments per garantir que els Plans Urbanístics de la Clota Remodelació i la Clota Conservació no malmetin aquest caràcter. Saben que compten amb la gent del Districte per afrontar la seva necessària transformació amb el màxim de garanties.Una de les activitats en les que he participat ha estat en el torneig de Festa Major de Bitlles, organitzat pel club de Bitlles COP. Vam fer un equip del Districte amb la presència d'un conseller del PSC, un d'ERC, un de CIU i jo mateix. Tot i el reforç del seu president, Jordi Mitjana, no vam poder evitar quedar últims. De totes maneres ens ho vam passar molt bé i vam poder compartir una bona estona amb la gent de l'entitat.
  Ja sé que podria obviar-ho perquè ja s'han dit moltes coses, però és evident que el segrest policial de l'edició de El Jueves és un greu error. No entraré a discutir si la vinyeta era graciosa o si era ofensiva, però em sembla que retirar-la dels punts de venda és una mesura anacrònica. Com deia l'autor de la vinyeta el problema era mostrar a membres de la família reial mantenint relacions sexuals i no en canvi l'acusació de que la família reial no treballa. A més si algú vol tancar mitjans per obscenitats que comenci pels mitjans que intoxiquen sobre l'11 M o el suposat trencament d'Espanya. O també que segrestin totes les revistes i programes que juguen amb les misèries humanes i amb personatges amb les seves capacitats mentals afectades i que es converteixen en carn de televisió. O és que això no és més obscè que dues persones cardant per molt que siguin reials?
  divendres 20 de juliol de 2007
  Els resultats de la darrera enquesta sobre la necessitat de diàleg amb ETA ha donat un resultat força equilibrat. L'opció de seguir fent pressió policial i obrir alhora un procés de diàleg ha obtungut la majoria de vots, però molt a prop amb la proposta de seguir amb la pressió policial però esperar a que sigui ETA qui mogui fitxa. Està bé això de tenir resultats ajustats, vol dir que les possibles repsostes no eren obvietats.La nova enquesta d'avui torna a ser més "light". Cada cap de setmana que hi ha Fòrmula 1 els telenotícies s'endarrereixen. Està justificat això? Quin criteri ha de seguir una televisió pública? és prioritari el seguiment de Fernando Alonso que de la resta de l'actualitat?
  Continuitat a Sant Martí
  L'anunci de nomenament de nous gerents municipals de l'Ajuntament de Barcelona que va fer ahir l'alcalde Jordi Hereu, significa la confirmació en el càrrec de l'actual Gerent Víctor Gimeno. En primer lloc vull felicitar-lo, amb el Víctor m'uneix una molt bona relació des de que ell era Conseller Tècnic de Sant Martí i jo Conseller d'ICV.L'anunci però confirma la tendència a la continuitat en el Districte de Sant Martí, fet que si més no sorprèn una mica. No hi ha cap Districte que repeteixin de Regidor i Gerent. Si bé és cert que poden haver-hi altres canvis en l'equip del Districte (Conselleria Tècnica, càrrecs de direcció ..) el que és evident és que el nucli dur de la gestió del Districte es manté un cop més i això, veient l'evolució de la resta de Dsitrictes, és una mica sorprenent.Ara serà la ciutadania i les entitats de Sant Martí les que haureu de dir la vostra opinió.
  Nous gerents municipals
  Avui l'Alcalde de Barcelona ha nomenat els gerents municipals de sector i districte. A partir d'aquí caldrà seguir atents els nomenaments que es vagin produint a partir d'aquesta nova estructura. Aquí teniu el llistat:Gerent del Districte de Ciutat Vella: Mercè MassaGerent del Districte de l'Eixample: Màxim LópezGerent del Districte de Sants-Montjuïc: Josep SansGerent del Districte de Les Corts: Gemma ArauGerent del Districte de Sarrià-Sant Gervasi: Albert DuranGerent del Districte de Gràcia: M. Carmen FernándezGerent del Districte d'Horta-Guinardó: Montserrat FilomenoGerent del Districte de Nou Barris: Josep García PugaGerent del Districte de Sant Andreu: Miguel Angel ValduezaGerent del Districte de Sant Martí: Víctor Gimeno Gerent de Serveis Generals: Eduardo VicenteGerent de Recursos Humans: Carlos AriasGerent d'Educació, Cultura i Benestar: Albert SoléGerent de Medi Ambient i Serveis Urbans: Jordi CampilloGerent de Finances: Pilar SolansGerent d'Urbanisme i Infrastructures: Ramón MassaguerGerent d'Acció Social i Ciutadania: Gloria FiguerolaGerent de Prevenció, Seguretat i Mobilitat: Joan Albert DalmauGerent de Promoció Econòmica: Ricard Frigola
  Finalment ja tenim nou Gerent a Horta-Guinardó. Ja s'ha fet oficial el nomenament de Montserrat Filomeno com a nova Gerent en substitució de l'Eduard Vicente. La Montse ha estat els darrers anys Gerent del Districte de Gràcia i amb anterioritat havia estat Cap dels Serveis Personals del Districte de Sant Martí. Durant aquesta etapa a Sant Martí és on vaig poder compartir projecte de govern amb la Montse quan jo era conseller d'ICV. Tinc un molt bon record d'aquesta etapa i de la seva feina i estic convençut que farà una magnífica tasca. Destacaria la seva serenitat, la seva fermesa, la seva capacitat de treball i una experiència dins de l'Ajuntament que serà molt important en aquesta nova etapa.Ara però, em toca acomiadar a l'Eduard Vicente. Ha estat un magnífic Gerent d'Horta-Guinardó, més ben dit ha estat un Magnífic (amb majúscules) Gerent durant aquest mandat. La seva capacitat de treball i de posar-li passió a la seva gestió ha estat realment important. Ha sabut crear un gran equip de treball al Districte, ha cregut en la gent i en els projectes del Districte, ha estat una persona amb una capacitat molt gran de treball i alhora generant bon ambient. Ha estat una persona capdavantera en temes com la UA3 del Mercat del Guinardó, els acords per adquirir el Casal Familiar de la Font d'en Fargues, l'impuls del projecte de Nous Veïns i Veïnes, la recuperació de la Masia de Can Soler ... Ara serà Gerent de Serveis Generals, una tasca de gran complexitat i importància dins de l'Ajuntament. Estic segur que ho farà molt bé, però també estic segur que enyorarà la gent, els carrers, les entitats, els problemes i les festes d'Horta-Guinardó. Gràcies Eduard per la feina feta.
  divendres 13 de juliol de 2007
  Ja deixo enrera la primera enquesta. Comd eia era una mica més light, al voltant de la pel·lícula de Woody Allen. La majoria dels 40 vots es van inclinar per dir que la filmació de la pel·lícula de Woody Allen havia representat un ridícul de les nostres autoritats (17 vots), però cal destacar que 15 vots pralaven de que era un orgull per a la ciutat o una forma interessant de promoció.Avui canvio totalment el to de l'enquesta i parlo sobre terrorisme. La situació actual amb la fi de la treva d'ETA obre un període d'incertesa. La pressió policial ha uagmentat molt i això està permetent detenir terroristes i salvar vides. El PP està fent una demagògia molt perillosa i el món abertzale sembla descol·locat. Davant d'això quin camí hem de seguir?És obvi que no plantejo en cap cas respostes de que no s'ha de negociar amb una banda terrorista, no ho contemplo i per tant les meves enquestes són per reflexionar i debatre al voltant de temes que m'interessen. El dubte és cal negociar ara o esperar a les properes eleccions? És bona tanta pressió policial?Vosaltres teniu la paraula
  Propostes FAVB Sant Martí
  Continuo avui amb les propostes que la FAVB fa pels diferents barris de Barcelona en el número 102 de la seva revista La Veu del carrer. Avui toca el torn de Sant Martí. Per conèixer la resta de barris podeu accedir pulsant sobre el número de la revista.Clot-Camp de l'Arpa1) Desenvolupament del Pla d'Equipaments de barri aprovat al 2003, principalment residències-centres de dia per a la gent gran, biblioteques, escoles bressol... Amb prou feines s'ha començat a desenvolupar en aquest 4 anys de legislatura.2) Desenvolupament en aquesta legislatura de la reforma de la plaça de les Glòries, amb una forta inversió al pressupost del 2008. Desenvolupament immediat del PERI Trinxant-Meridiana.3) Modificació de l'actual traçat de l'AVE entre Sants i Sagrera, perquè no afecti el barri de forma tan determinant. Si això no és possible, passar la línia de l'AVE per sota de les rodalies a la seva arribada a la Sagrera.Diagonal Mar1) Aprovar el projecte i acabar aviat les obres del Triangle Macosa.2) Pàrquings per al barri.3) Revisar el Pla d'Equipaments existent ja que la població ha augmentat considerablement (a més població, més necessitats).Gran Via-Perú-Espronceda1) Habitatge protegit.2) Civisme.3) Seguretat.Maresma1) Impulsar la creació del Centre de Barri, entre els carrers Maresma, Veneçuela, Puigcerdà i Cristóbal de Moura.2) Soterrament del cablejat elèctric entre el carrer Pujades i el 120 del carrer Maresma i els blocs transversals.3) Potenciar els esports en general al barri (posar gespa d'herba al complex esportiu Maresme, etc.) Cobrir les pistes de futbol-sala i bàsquet.Palmera Centre, la1) CAP al barri de la Palmera.2) Escola bressol.3) Una seu per a l'AV.Paraguay-Perú1) Construcció d'un pàrquing al barri.2) Fer realitat el casal de barri en projecte.3) Reurbanització i arranjament dels carrers.Parc1) Treure l'àrea verda.2) Podar els arbres.3) Minimitzar els sorolls produïts per la recollida d'escombreries, mobles i manteniment del tramvia.Poblenou1) Can Ricart: desplaçar l'edificabilitat (torre 32 metres) a un altre lloc; preservar elements amenaçats; donar ús públic a tot el recinte amb equipaments de proximitat i de ciutat (Museu del Treball en lloc de la Casa de les Llengües).2) Donar prioritat al Pla d'Equipaments (dels 64 demanats només han acabat 9, 18 estan en fase de construcció i la resta estan pendents. També demanem que s'agilitzin els habitatges protegits del 22@ (dels 4.000 que s'han de construir només s'han lliurat 70).3) Anul·lar la divisió del Poblenou en cinc barris.Sant Martí de Provençals1) Inici d'obres de l'estació de l'AVE a la Sagrera amb el cobriment de vies.2) Habitatges de protecció oficial en el sòl alliberat de l'estació de l'AVE.3) Finalitzar la cessió del quarter de la policia i inici de les obres d'equipaments per al barri (escola bressol, casal de joves i casal de la gent gran).Sud-Oest del Besòs1) Signatura d'un conveni de rehabilitació de les patologies existents als habitatges i realització ràpida del mateix.2) Subvencions per col·locar ascensors als edificis de 5 o més plantes.3) Accelerar les obres d'arranjament de les vies públiques, van molt lents.Verneda Alta1) CAP al carrer Santander (l'actual de la Pau no cobrirà les necessitats d'un barri on es preveu un gran creixement).2) Residència per a la gent gran.3) Escola bressol.Vila Olímpica1) Centre de barri.2) Mercat modern a Wad-Ras.3) Realització del solar per al parc mòbil.
  He decidit "copiar" al Jordi Fornés i engego la meva secció d'enquestes. Començo amb una gens formal, tampoc sé quina periodicitat tindran ni si serveixen per a molt. Com a exemple dir que a la pregunta d'avui de El Periódico sobre si li ha interessat el debat de l'estat de la nació, el 53% diuen que sí. L'arribada de Woody Allen a la ciutat per filmar la seva darrera pel·lícula ens ha desbordat. D'entrada he de dir que per a mi Woody Allen és un dels grans del cinema. La situació actual però crec que és una mica exagerada. Què en penses?
  dijous 5 de juliol de 2007
  Propostes FAVB Horta-Guinardó
  La revista La veu del carrer de la FAVB en el seu número 102 ha editat un llistat de les principals reivindicacions de cada AVV per aquest mandat que ara comença. Crec que val la pena que el tingueu. Al mes de setembre farem el PLa d'Actuació del Districte i lògicament tindrem en compte aquestes propostes, tot i que ja aviso que no les comparteixo totes. De totes maneres crec que és necessari disposar de tota la infomració i igual que podeu accedir al programa d'ICV que vam elaborar pel Districte també està bé que conegueu què diuen les AVV. Començo avui per Horta-Guinardó i ja us publicaré també les reivindicacions de Sant Martí.Baix Guinardó1) Demolició del cinturó elevat.2) Escola bressol.3) Un centre de dia.Can Baró1) Projectar i definir totalment el projecte del Parc del Tres Turons, sense haver d'expropiar cap habitatge. Defensem un parc mixt.2) Realitzar els diferents PERIS al barri per desafectar habitatges que porten molts anys amb una qualificació ja obsoleta.3) Aplicar el Pla d'Equipaments d'Horta-Guinardó al barri de Can Baró en aquest mandat (hotel d'entitats, centre de dia, llar d'infants, aparcament municipal, etc.).Can Papanaps-Vallhonesta1) Requalificació urbanística: l'any 1976 es va aprobar el primer PGM de Barcelona, a mans de l'alcalde Porcioles. En aquest PGM la nostra urbanització es va requalificar a zona de canvi d'ús a equipaments, ja que es tenia l'objectiu de expropiar-la per fer una escola privada de monjes. Han pasat 31 anys i seguim amb la mateixa qualificació urbanística, hipotecant el interesos del propietaris i creant una situacio d'inseguretat jurídica als interessats.Carmel1) Soterrament de la rambla del Carmel.2) Centre de dia.3) Regulació de la velocitat als carrers Calderón de la Barca i Sigüenza (són molt estrets, sense semàfors i amb molta pendent: els vehicles van a excessiva velocitat i ja hi ha hagut algun accident).Clota, la1) Millora urbana del barri, amb una nova planificació de conservació i reordenació.2) Millorar els mecanismes de participació.Horta1) Suprimir el túnel d'Horta i tots els vials relacionats amb ell del PGM, qualificant el sòl reservat per a aquesta obra segons li correspon per la seva ubicació a Collserola.2) Completar la dotació d'equipaments d'Horta, tant sanitaris com a cívics, etc.3) Solucionar la vialitat d'Horta, renovant i transformant els suports vials, tenint en compte tots els factors que hi intervenen i donant prioritat a vianants i bicicletes.Joan Maragall del Guinardó1) Participació real del veïns en la presa de decisions.2) Escales mecàniques: estudi de la situació òptima.3) Línia 9 del metro.Montbau1) Tancar la narcosala de la Vall d'Hebron, sense causar més malestar del que ja hi ha a l'actualitat i que es torni a obrir, si es creu convenient, quan hi hagi un pla de narcosales a nivell de ciutat.2) Arranjar tot el paviment (hi ha carrers on no s'ha fet cap mena d'actuació de fa més de 46 anys: els veïns i veïnes estan desesperats i farts de caure per causa del mal estat del terreny).3) Cobrir la Ronda. Des que es va posar en marxa la Ronda de Dalt els veïns hem perdut qualitat de vida. En l'actualitat, és l'únic tram de tot Barcelona que no està cobert. Se'ns diu que no és possible cobrir-la i que l'única solució és el canvi d'asfalt, però nosaltres hem vist que s'ha fet a d'altres països: volem participar dels estudis que s'estan fent al respecte.Parc de la Vall d'Hebron1) Eliminació de les barreres arquitectòniques per a les persones amb disminucions físiques, rampes d'accés a l'altre costat de la Ronda de Dalt i eliminació de l'ascensor i pont per a vianants que no es fan servir, eliminant els grans inconvenients actuals per creuar simplement la Ronda per agafar l'autobús.2) Cobriment de la Ronda de Dalt fins a la plaça Karl Marx.3) Reforçar l'actuació de Parcs i Jardins respecte a l'atenció als arbres de gran alçada.
  L'altre dia quan vaig fer un escrit sobre el meu suport a la República, algú em plantejava si creia en una República Catalana. La meva resposta és clara i contundent, sí. M'agradaria que un dia dos dels meus objectius polítics es veiessin acomplerts, el republicanisme i el dret a l'autodeterminació.República ho tinc clar. És obvi que la República és per essència un sistema més democràtic que la Monarquia, tot i que mai he amagat cert "juancarlisme". Per tant no gastaré cap esforç en defensar el concepte de República.El gran dubte però és quina República vull. Catalana, espanyola o europea? D'entrada opto per la catalana, però tampoc seria un tema tancat. Crec en el dret de l'autodeterminació, és a dir, al meu entendre, la capacitat que té un poble de decidir lliurement el seu futur. Catalunya és un poble, sens dubte, i per tant defenso el seu dret ple i necessari a l'autodeterminació. Igual que defenso aquest dret pel Sàhara, per Palestina, pel Quebec, per Nicaragua o per Portugal. Com s'exerceix aquest dret és el que no tinc tan clar, aquest és el meu primer dubte. Autodeterminació és convocar un referèndum on la gent voti blanc o negre?El segon dubte és quina resposta m'agradaria que es produís. Vull ser un estat més d'Europa? No ho tinc clar. I no tant perquè em caracteritzi per un radical europeisme, però la veritat és que no tinc clar que la nostra solució com a nació passi per crear estructures d'estat. A més em seria difícil entendre que Catalunya tingués la mateixa relació jurídica amb Espanya que amb Dinamarca (per exemple), per raons culturals, econòmiques i genètiques. Amb els danesos m'uneix poca cosa, ara que ja m'he fartat de les seves galetes de mantega, la meva admiració pel director de cinema Lars Von Trier i poca cosa més. No dic que Catalunya no pugui tenir un Estat propi, sols plantejo que no tinc gens clar que la solució als nostres problemes passi per un Estat.Però cal fer alguna cosa realment? D'això no en dubto. Catalunya està patint un greu problema d'identitat fruit, en gran part, de la seva incapacitat per decidir el seu futur combinat amb la incomprensió de la societat espanyola envers la nostra realitat. Cal garantir un sistema polític que permeti resoldre des d'aquí les rodalies de RENFE, la capacitat de l'aeroport del Prat, els continguts de l'ensenyament ... i alhora disposar d'instruments per decidir el nostre futur en àmbits com l'economia, la cultura o la immigració. I això no es soluciona amb transferències, cal un canvi de model, cal que Catalunya disposi d'una estructura diferent com a Nació.Si no tinc clar que Catalunya sigui un Estat i tinc clar que ha de canviar la relació de Catalunya amb el món em queden poques opcions. Una és el federalisme dins d'Espanya. D'entrada ja dic que aquesta és una opció que no vull de cap manera. Quan sento parlar de federalisme espanyol tinc la sensació que s'està parlant d'un "anar més enllà en l'estat de les autonomies" i no ho vull acceptar. Amb tots els meus respectes no crec que jo hagi de negociar d'igual a igual amb Canàries o Madrid, crec que he de negociar amb Espanya i per tant no m'agrada aquest federalisme. Diferent seria si parléssim d'un federalisme europeu on Catalunya parles d'igual a igual amb la resta de pobles d'Europa i amb especial relació amb aquells pobles que ens són més propers, i no tan sols geogràficament. Potser aquesta Europa ja m'agradaria més. I finalment podria parlar de confederalisme, que dóna més la sensació que la unió, l'acord, es produeix des de la llibertat individual.Per acabar, no és senzill ja que em sembla que m'he embolicat massa, m'agradaria una República Catalana si aquesta és fruit d'un procés autèntic d'autodeterminació, si això significa una millora de les condicions de vida de la gent de Catalunya i si això ens permet jugar un nou paper en l'àmbit internacional des de la perspectiva de la solidaritat. Per a mi la independència no és un objectiu, en canvi si que ho és exercir el dret a l'autodeterminació amb radicalitat.
  dimecres 4 de juliol de 2007
  Nou mandat a Sant Martí
  Comença un nou mandat a Barcelona i també al Districte de Sant Martí. Francesc Narváez seguirà al capdavant d'aquest Districte un cop més. És el Regidor amb més anys a les seves esquenes i segueix sent responsable del Districte i de Mobilitat. Queda encara per confirmar si l'estructura bàsica de suport (Gerència i Conselleria Tècnica) es manté o no, i qui ocuparà la Presidència, que serà del PSC.La nova organització aprovada de l'Ajuntament de Barcelona suposa això sí un canvi important en el nombre de consellers, ja que Sant Martí passarà de 15 a 21 consellers. Les conselleries en funció de cada formació política quedaran d'aquesta manera:PSC 9CIU 5PP 3ICV-EuiA 2ERC 2Això vol dir que PSC i ICV-EuiA sumen majoria (11 dels 21 consellers), però que és evident que s'haurà de pactar un gran nombre de temes amb la resta de forces polítiques, fruit del resultat electoral del passat 27 de maig i del govern en minoria que va sortir a la ciutat de Barcelona.Parlant l'altre dia amb companys i companyes d'ICV de Sant Martí creiem necessari centrar uns dels eixos d'aquest nou mandat en la participació ciutadana. Hem de reconèixer que alguns aspectes de la participació ciutadana no han acabat de funcionar a Sant Martí i que cal buscar noves maneres de treballar. És cert que no hi ha fórmules màgiques i els que estem treballant en aquest tema ho sabem perfectament, però tampoc podem confondre participació amb proximitat o renunciar a crear noves fórmules perquè pensem que les actuals no funcionen. A més a Sant Martí la nova etapa, ja que no es visualitza amb noves persones, caldrà que es visualitzi més clarament en noves polítiques, noves formes i noves prioritats. Ara cal escollir els consellers o conselleres d'ICV-EuiA, començar el procés de treball per concretar l'acord de govern i començar a treballar per elaborar un Pla d'Actuació del Districte 2007-2011 (PAD) que estableixi les prioritats i polítiques del nou govern.
  Per què parlo de Sant Martí?
  Tal com ja vaig comentar ahir tinc ganes de parlar una mica més de Sant Martí, el meu Districte. De fet sols un any de la meva vida vaig viure fora de Sant Martí, al barri de Sants. Ara és cert que tinc la "doble nacionalitat" de Sant Martí i d'Horta-Guinardó, ja que en aquest darrer Districte desenvolupo la meva activitat laboral i política (com a Conseller Tècnic d'Horta-Guinardó, per cert aprofito per dir que seguiré en aquest càrrec aquest mandat) i també hi passo bona part de la meva vida personal.Tot i això la meva vinculació al Districte de Sant Martí ha estat sempre molt intensa i a nivell polític vaig ser responsable d'ICV Sant Martí durant un temps i Conseller d'ICV al Districte durant 5 anys, concretament d'urbanisme, persones amb discapacitat i medi ambient. A nivell associatiu vaig ser nen, monitor i responsable del Movi, fundador de la Colla de Diables del Poblenou i secretari de la Coordinadora d'Entitats entre d'altres coses.Durant aquests darrers quatre anys he estat molt vinculat a Horta-Guinardó però no vull oblidar del tot els meus barris de Sant Martí. És per això que intensificaré una mica els temes de Sant Martí en aquest blog. Fins ara sols havia tractat de forma molt lleu el tema de Can Ricart o vaig recordar la figura de Josep Maria Huertas Claveria. Ara espero que la gent de Sant Martí em comenceu a llegir i per tant que opineu i em proposeu coses. Moltes gràcies.
  dimarts 3 de juliol de 2007
  Resultats d'ICV a Sant Martí
  Avui enceto una nova etapa en aquest blog ja que m'he plantejat parlar i informar també sobre el meu districte. Encara que no ho sembli jo sóc de Sant Martí i no d'Horta-Guinardó, concretament del Poblenou, i no ho dic per provocar a ningú. Avui començo amb un regal que m'ha fet l'Antoni Pascual, el mapa de zones de recerca amb els resultats d'ICV-EUiA a Sant Martí. En granate (+ de 17%) veiem les zones més favorables a ICV seguides de les de vermell (15-17%) i taronja(13-15%). Ja ho veieu, on hi ha la taca més gran vermella és al barri del Poblenou, juntament amb la zona de Vila Olímpica i algunes zones properes al Parc. L'autèntic "desert" d'ICV-EUiA es troba al Besós, les zones de blau fosc són resultats inferiors al 5% i les de blau clar entre el 5 i el 7 %. Ja en parlarem més d'aquests resultats i sobretot espero que la gent de Sant Martí s0'animi a paticipar d'aquests comentaris.
  Canvis als Districtes
  Aquest mandat comença amb una important novetat als Districtes. La composició del Consell de Districte no serà la mateixa als 10 districtes de la ciutat (fins ara tots els districtes tenien 15 consellers) sinó que es farà proporcionalment a la població de cada Districte amb un mínim de 15 consellers (Les Corts) i un màxim de 23 (Eixample), si no estic equivocat. En el cas d'Horta-Guinardó corresponen 19 consellers. Podeu trobar més informació pulsant aquí. En relació als resultats que vaig publicar en el meu blog, el PSC guanyaria dos nous consellers i el PP i ERC guanyarien un conseller. Això significaria que la composició del Consell de Districte d'Horta-Guinardó seria:PSC 8 conselleriesCIU 4 conselleriesPP 3 conselleriesICV-EUiA 2 conselleriesERC 2 conselleriesLa nova composició no modifica la majoria de govern, ja que PSC i ICV-EUiA sumem 10 conselleries i l'oposició en suma 9.Una altra novetat, derivada d'aquest canvi, és que el Consell de Districte s'haurà de constituir el mes de setembre o fins i tot octubre.L'objectiu del canvi no és tan augmentar el nombre de consellers i conselleres sinó avançar en l'elecció directa, amb un primer pas que significa que cada districte ajusta el nombre de conselleries a la seva població. De totes maneres el gran repte serà aconseguir que els consellers i conselleres millorin la seva capacitat de treball i influència política, que esdevinguin autèntics representants de la realitat dels nostres barris i que en el cas dels consellers i conselleres de govern siguin representants del govern en el territori, fent més propera la presència en els barris.
  Acord de 5 a BCN
  S'ha signat un acord entre els cinc grups municipals a l'Ajuntament de Barcelona que permetrà aprovar temes fonamentals de cartipàs en el proper plenari de l'Ajuntament. La nova situació de govern en minoria obligava a pactar tot un seguit de càrrecs (presidències de Districte, presidències de comissió i consells d'administració d'empreses en especial). Aquest acord s'ha tancat de forma àgil i positiva i per tant ja tenim un primer exemple de com hauran de funcionar les coses en aquest mandat tan especial.No diré que m'agradi que regidors de l'oposició ocupin càrrecs de presidència de districte o comissió. Seria fals perquè això voldria dir que també ho hauria defensat en anteriors mandats, i no ho vaig fer. El que està clar és que amb la nova situació calia aquesta situació i que a més és millor fer-ho amb un pacte a 5 que no començar a pactar tema per tema a veure amb qui es fa majoria.A nivell de les empreses públiques cal destacar que hi haurà paritat entre els membres de l'oposició i del govern en els Consells d'Administració, tot i que el vot de qualitat defensarà en favor del govern. Per tant es garanteix l'exigència de presència i control als Consells d'Administració per part de l'oposició però es garanteix també la necessària majoria del govern per poder tirar endavant els objectius de l'empresa pública, d'acord amb un equip de govern.Pel que fa referència a les presidències de Districte ICV tindrà la presidència de Sant Andreu, PP la de Les Corts, ERC la de Gràcia, CIU les de Sarrià, Eixample i Sants i PSC les d'Horta-Guinardó, Ciutat Vella, Nou Barris i Sant Martí. És important que els debats sobrecàrrecs i noms es facin amb discreció i serietat i que si de cas aflorin de forma pública i clara els debats sobre el model de ciutat.